Folketing
2005-11-02

Jeg er godt klar over, når jeg stiller spørgsmålet til statsministeren, at jeg ikke har observeret, at statsministeren har det gen, der gør, at han trækker noget tilbage. Men jeg har ofte observeret, at han beder andre om at trække udtalelser tilbage, og det er sådan set mit ærinde i dag, fordi beskæftigelsesministeren efter min mening er kommet galt af sted med at påstå, at der mangler arbejdskraft i Nordjylland. Vi har spurgt, om vi kunne få nogle eksempler på de steder, hvor man mangler arbejdskraft, og det kunne ministerens system ikke bekræfte. Det viste sig, at det var et falsum. Der er jo ingen grund til at udsende pressemeddelelser og bruge dyre spindoktorer på at udsende noget, der ikke er hold i, og derfor vil jeg godt høre, om ikke det er rimeligt, at statsministeren beder beskæftigelsesministeren om at trække sådan nogle udokumenterede udtalelser tilbage. Hvad skal de i det hele taget bruges til, når de nu ikke kan dokumentere noget? Det er vel også stadig væk sådan, at det er beskæftigelsesministeren, der er øverste ansvarlige for det system, der skal få folk i arbejde, hvis det virkelig var et problem?